





Številka: 
Datum:   17. 6. 2026	


OBČINA KOMEN
OBČINSKI SVET


Na podlagi 30. člena Statuta Občine Komen (Uradni list RS, št. 80/09, 39/14, 39/16 in 76/25) vam v obravnavo in sprejem pošiljam  


· Predlog sklepa o izdaji soglasja k plačilu oziroma doplačilu oskrbnih stroškov v stanovanjski skupini kot nadomestni obliki bivanja in oskrbe izven mreže javne službe 


Obrazložitev:
Dne 15. 6. 2026 nas je Center za socialno delo Južna Primorska, enota Sežana zaprosil za izdajo soglasja k doplačevanje storitve nadomestne oblike bivanja in oskrbe izven javne mreže za občana Občine Komen, ki zaradi napredovane duševne motnje ne zmore sam skrbeti zase in za svoje potrebe. Občan bi se vključil v stanovanjsko skupino Društva Vezi, kjer se socialno varstvena storitev opravlja izven mreže javne službe. 

Na podlagi 99. člena Zakona o socialnem varstvu (Uradni list RS, št. 3/07 – uradno prečiščeno besedilo, 23/07 – popr., 41/07 – popr., 61/10 – ZSVarPre, 62/10 – ZUPJS, 57/12, 39/16, 52/16 – ZPPreb-1, 15/17 – DZ, 29/17, 54/17, 21/18 – ZNOrg, 31/18 – ZOA-A, 28/19, 189/20 – ZFRO, 196/21 – ZDOsk, 82/23, 84/23 – ZDOsk-1, 24/25 in 112/25 - v nadaljevanju: zakon) se iz proračuna občine financirajo stroški storitev v zavodih za odrasle, kadar je upravičenec oziroma drug zavezanec delno ali v celoti oproščen plačila, vendar le kadar se storitev opravlja v okviru javne službe. V primeru, ko je upravičencu zagotovljena nadomestna oblika bivanja in oskrbe izven javne službe, kot v navedenem primeru, pa center za socialno delo, v skladu s 100. členom zakona, lahko za upravičence do institucionalnega varstva, določi oprostitev po merilih, ki jih predpiše Vlada Republike Slovenije. Center za socialno delo, v skladu z merili, ki jih vsebuje Uredba o merilih za določanje oprostitev pri plačilih socialno varstvenih storitev (Uradni list RS, št. 110/04, 124/04, 114/06 – ZUTPG, 62/10 – ZUPJS, 99/13 – ZUPJS-C in 42/15 – v nadaljevanju: uredba) odloči o delni ali celotni oprostitvi plačila storitve. 

V skladu s 4. členom uredbe so upravičenci do nadomestne oblike bivanja in oskrbe izven javne mreže osebe, ki se skladno s predpisanimi standardi socialno varstvenih storitev štejejo kot upravičenci do institucionalnega varstva. Za nadomestno obliko bivanja in oskrbe, za katero je možno uveljavljati oprostitev po uredbi, se šteje zagotavljanje storitev pri izvajalcu izven mreže javne službe, ki je o izvajanju programa oziroma storitve z uporabnikom storitve in občino, v kateri ima upravičenec stalno prebivališče, sklenil dogovor, s katerim se je občina zavezala za plačilo ali doplačilo, in izvaja program stanovanjske skupine ali bivalne skupnosti in ima strokovno verifikacijo javnega socialnovarstvenega programa ter z lokalno skupnostjo dogovorjeno višino doplačila na podlagi prejete ponudbe izvajalca programa, ki vsebuje finančno konstrukcijo vseh stroškov programa z zagotovljenimi viri financiranja programa. 

O oprostitvah pri plačilu navedene storitve odloča pristojni organ občine, ki lahko v skladu s 7. členom uredbe s centrom za socialno delo sklene pogodbo o vodenju postopkov.

Glede na ugotovljene potrebe občana ocenjujemo, da je namestitev v stanovanjski skupini Društva Vezi zanj najprimernejša oblika bivanja, saj mu zagotavlja vsakodnevno podporo, spremljanje ter pomoč na področjih, kjer jo potrebuje, s ciljem ohranjanja čim višje stopnje samostojnosti in kakovosti življenja. Zato predlagamo, da Občinski svet Občine Komen izda soglasje k doplačevanju oziroma plačevanju storitve občanu, ki bo nameščen v stanovanjski skupini Društva Vezi.

V skladu z 62. členom Poslovnika Občinskega sveta Občine Komen (Uradni list RS, št. 80/09, 39/14 in 76/25) bo predlog sklepa pred sejo občinskega sveta obravnaval Odbor za negospodarstvo in družbene dejavnosti.

	PREDLOG SKLEPA


Številka: 				
Datum: 		


Na podlagi 16. člena Statuta Občine Komen (Uradni list RS, št. 80/09, 39/14, 39/16 in 76/25) je Občinski svet Občine Komen na svoji -----. redni seji, dne ------ sprejel naslednji 


SKLEP

1.
Občinski svet Občine Komen izdaja soglasje k plačilu oziroma doplačilu oskrbnih stroškov občanu Občine Komen, navedenem v vlogi Centra za socialno delo Južna Primorska, enota Sežana, št. 1221-52/2012-230 z dne 12. 6. 2026, ki mu je zagotovljena nadomestna oblika bivanja in oskrbe izven mreže javne službe v Stanovanjski skupini Društva Vezi.

2.
O delni ali celotni oprostitvi plačila storitve odloči pristojni center za socialno delo v skladu s predpisi, ki določajo merila za določanje oprostitev pri plačilih socialno varstvenih storitev.

3.
Ta sklep velja takoj.

	
	             mag. Erik Modic

	
	župan












image1.jpeg




